Komisijos sprendimas
1992 m. rugsėjo 2 d.
dėl gyvūnų sveikatos reikalavimų ir veterinarinio sertifikavimo importuojant galvijų embrionus iš trečiųjų šalių
(92/471/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1989 m. rugsėjo 25 d. Tarybos direktyvą 89/556/EEB dėl gyvūnų sveikatos reikalavimų, reglamentuojančių Bendrijos vidaus prekybą galvijų embrionais ir jų įvežimą iš trečiųjų šalių [1], su pakeitimais, padarytais Direktyva 90/425/EEB [2], ypač į jos 9 ir 10 straipsnius,
kadangi Komisijos sprendime 91/270/EEB [3] buvo pateiktas trečiųjų šalių, iš kurių valstybėms narėms leidžiama importuoti galvijų embrionus, sąrašas;
kadangi Komisijos sprendime 92/452/EEB [4] pateikiamas embrionų surinkimo grupių tam tikroms trečiosioms šalims sąrašas; kadangi būtina tinkamai užbaigti sudaryti Sprendimą 92/452/EEB, įtraukiant naują informaciją kitoms trečiosioms šalims;
kadangi būtina nustatyti gyvūnų sveikatos reikalavimus ir iš trečiųjų šalių importuojamų galvijų embrionų sertifikavimą;
kadangi trečiosios šalies, kurioje buvo surinkti embrionai, skirti eksportui į Bendriją, kompetentinga institucija įsipareigojo užtikrinti, kad tokius embrionus surinko ir apdorojo patvirtintos ir prižiūrimos embrionų surinkimo grupės, kad embrionai buvo gauti iš patenkinamos sveikatos būklės gyvūnų, kad embrionai buvo saugomi ir pervežami pagal jų sveikatos būklę saugančias taisykles, o pervežant juos lydėjo gyvūno sveikatos pažymėjimas tam, kad būtų užtikrinta, jog šis įsipareigojimas buvo įvykdytas;
kadangi sąraše esančios trečiosios šalies kompetentinga veterinarinė institucija įsipareigojo per 24 valandas teleksu ar telefaksu pateikti Komisijai ir valstybėms narėms patvirtinantį pranešimą apie galvijų maro, snukio ir nagų ligos, kontaginės galvijų pleuropneumonijos, mėlynojo liežuvio ligos, epizootinės hemoraginės ligos, Rifto slėnio karštinės ir kontaginio vezikulinio stomatito pasireiškimo atvejus arba vakcinavimus nuo jų;
kadangi sąraše esančiose trečiosiose šalyse gyvūnų sveikatos būklė yra patenkinama galvijų embrionų importo atžvilgiu; kadangi tose šalyse yra geros ir gerai organizuotos veterinarinių tarnybų struktūros;
kadangi gyvūno sveikatos pažymėjimas yra adaptuotas taip, kad tiktų kiekvienos atskirai trečiosios šalies gyvūnų sveikatos būklei;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Valstybės narės leidžia galvijų embrionų, atitinkančių pagal A priedo I dalį gyvūno sveikatos pažymėjime nustatytas garantijas, importą. Šis pažymėjimas turi lydėti embrionų, atvežamų iš A priedo II dalyje išvardytų trečiųjų šalių ar jų dalių, siuntas.
2. Valstybės narės leidžia galvijų embrionų, atitinkančių pagal B priedo I dalį gyvūno sveikatos pažymėjime nustatytas garantijas, importą. Šis pažymėjimas turi lydėti embrionų, atvežamų iš B priedo II dalyje išvardytų trečiųjų šalių ar jų dalių, siuntas.
2 straipsnis
Šis sprendimas skirtas valstybėms narėms.
Priimta Briuselyje, 1992 m. rugsėjo 2 d.